EP (מיני אלבום) חדש של אהוד בנאי
בעקבות תערוכת "הצליל השמיני" במערות הפעמון בגן הלאומי בית גוברין

את השיר "עטוף ברחמים" (המזוהה עם ריטה ורמי) כתב אהוד בנאי לפני עשרות שנים בעקבות ה"מפגש" הראשון שלו ושל אשתו עם העוברית הבכורה שלהם במסגרת בדיקת אולטרסאונד. לפני כחצי שנה כשביקר לראשונה אהוד במערות הפעמון בגן הלאומי בית גוברין, החוויה הפיזית בכניסה והליכה בתוך חלל המערה, הרגישה עבורו כמו שהייה ברחם והציפה, זיכרון ישן ועמוק. 

רשות הטבע והגנים פנתה אל אהוד ליצור תערוכה משותפת עם אמן הוידאו ארט רונן תנחום, שניהם הוזמנו להגיב לחוויה של השהות במערה, לחללים במקום והאחד לשני. אהוד בחר להתמקד במעגל החיים מהשהייה ברחם והלידה ועד לסיומם עם הצליל השמיני: דממה דקה. מכאן, היה ברור ש"עטוף ברחמים" יהיה שם ויפתח את המסע, הפעם בביצוע ייחודי, אינטימי, חם ומרגש, לראשונה בקולו של אהוד ובנגינה בכלי אקוסטי ושורשי כמו הטאר.

ה-EP שמעולם לא תוכנן נבע מהעבודה על התערוכה, כולל הקלטה של אהוד מבצע לראשונה את "עטוף ברחמים", לצד הקלטות חדשות ומיוחדות לשירים "אביא לך", "אל תפחד", "ממשיך לנסוע", Birdman (מתוך האלבום המשותף עם מייקל צ'פמן EB=MC2) ו"דממה דקה" (מתוך האלבום "ענה לי"), השירים מלויים בטקסטים שאהוד כתב והקליט כחלק מיצירת התערוכה.

אפשר להאזין לקטעי המוזיקה כרצועות נפרדות אבל המלצת הבית: להקשיב כיחידה אחת (35 דקות) החוויה שנוצרת היא מעין האזנה לתוכנית רדיו שבה אהוד יושב קרוב למאזין ומדבר אליו באופן אישי.

את ה-EP ילווה קליפ מיוחד שצולם במערות הפעמון בגן הלאומי בבית גוברין ובשיתוף פעולה עם רשות הטבע והגנים, בו אהוד מבצע את השיר "עטוף ברחמים" יחד עם ההרכב שלו, על רקע עבודת הוידאו של האמן רונן תנחום על קירות המערה. 
בימוי: רועי ברגר

אודות "הצליל השמיני"
התערוכה נולדה מתוך המפגש בין החלל האקוסטי והחזותי המרשים של מערות הפעמון, לבין עולמות התוכן של השניים. בחיבור בין הטקסטים והשירים המוכרים של בנאי לאמנות הווידאו המופשטת של תנחום, נפתח שער למסע דמיוני ומהפנט בעקבות הזיכרון הקדום ביותר של האדם - תשעת החודשים ברחם האם, המרחב שבו נטמן הפוטנציאל לרגשות ולחוויות שילוו אותנו לאורך החיים. 
"הצליל השמיני", מתייחס אל מה שנמצא מעבר למעגלי הזמן והמוזיקה המוכרים לנו. מעבר לשבעת ימי השבוע ולשבעת התווים. זהו תדר שאוזן האדם אינה מסוגלת לשמוע באופן פיזי, המסמל תודעה נסתרת, זיכרון עמום וקול דממה דקה. המבקרים במערות יוזמנו להיכנס למרחב פנימי שבו החשיכה מוארת מבפנים, מתוך שקט עמוק, שכחה והיזכרות.

עוד על התערוכה 'הצליל השמיני' שנפתחה בימים אלה, על החיבור בין אהוד בנאי ואמן הווידאו ארט רונן תנחום, ועל תהליך היצירה ומה שעומד מאחוריו - כאן

